En 18-årig mand så sig lørdag nat sur på en politibil. Det endte med at koste ham en anholdelse.

Ved fire-tiden natten til søndag begik en 18-årig mand hærværk på en politibil. I første omgang klappede manden til politibilen med flad hånd, inden han gik videre. Om det gav blod på tanden skal være usagt. Ikke desto mindre vendte manden om og begyndte at sparke til politibilens dør og kofanger. Hele hændelsen kunne Vagtcentralen se på deres overvågningskameraer. - Vi får sendt en fodpatrulje, som var til stede i Jomfru Ane Gade, derhen, og de får så jagtet manden op. Han bliver herefter sigtet for hærværk og for overtrædelse af ordensbekendtgørelsen ved fornærmelig optræden, udtaler vagtchef ved Nordjyllands Politi Mads Hessellund, inden han oplyser, at sparkene gav synlige buler på politibilen. Ifølge politiet var manden meget opfarende og i påvirket tilstand. Manden blev løsladt ved ni-tiden, og nu venter der et retsligt efterspil. Den 18-årige nægter sig skyldig.